DA Den Europæiske Unions Tidende L 156/10

KOMMISSIONENS FORORDNING (EF) Nr. 536/2008

den 13. juni 2008

om gennemførelse af artikel 6, stk. 3, og artikel 7 i Europa-Parlamentets og Rådets forordning (EF) nr. 782/2003 om forbud mod organiske tinforbindelser på skibe og om ændring af denne forordning

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 782/2003 af 14. april 2003 om forbud mod organiske tinforbindelser på skibe (1), særlig artikel 6, stk. 3, artikel 7, stk. 2, og artikel 8, og

ud fra følgende betragtninger:

(1) Ifølge forordning (EF) nr. 782/2003 kræves det, at Europa-Kommissionen vedtager en række foranstaltninger for at gennemføre denne forordning, hvis den internationale konvention om kontrol af skadelige antibegroningssystemer på skibe (AFS-konventionen), som blev vedtaget den 5. oktober 2001, ikke er trådt i kraft den 1. januar 2007.

(2) AFS-konventionen er endnu ikke trådt i kraft.

(3) Det er derfor nødvendigt at vedtage foranstaltninger, således at skibe, der fører tredjelandes flag, kan vise, at de overholder bestemmelserne i artikel 5 i forordning (EF) nr. 782/2003, og således at der kan etableres havnestatskontrol.

(4) I artikel 8 i forordning (EF) nr. 782/2003 fastsættes det, at forordningen kan ændres for at tage hensyn til udviklingen på internationalt niveau, særligt i Den Internationale Søfartsorganisation (IMO), eller for at højne forordningens effektivitet set i lyset af de erfaringer, der er gjort.

(5) I overensstemmelse med forskrift 1, stk. 4, litra a), i bilag 4 i AFS-konventionen vedtog IMO's havmiljøbeskyttelsesudvalg (MEPC) den 11. oktober 2002 ved MEPC-resolution 102(48) retningslinjer for syn og certificering af antibegroningssystemer på skibe.

(6) I overensstemmelse med artikel 11, stk. 2, i AFS-konventionen vedtog MEPC den 18. juli 2003 ved MEPC-resolution 105(49) retningslinjer for syn af antibegroningssystemer på skibe.

(7) I overensstemmelse med artikel 11, stk. 1, i AFS-konventionen vedtog MEPC den 18. juli 2003 ved MEPC-resolution 104(49) retningslinjer for kortvarig stikprøvekontrol af antibegroningssystemer på skibe.

(8) Indtil AFS-konventionen træder i kraft, er det hensigtsmæssigt at anvende konventionens bestemmelser på skibe, der fører flag fra et medlemsland, der er part i konventionen. Ligeledes bør skibe, der fører flag fra et land, der ikke er part i konventionen, ikke behandles gunstigere inden for Fællesskabet.

(9) Foranstaltningerne i denne forordning er i overensstemmelse med udtalelse fra det udvalg for sikkerhed til søs og forebyggelse af forurening fra skibe, der er nedsat ved Europa-Parlamentets og Rådets forordning (EF) nr. 2099/2002 (2) —

UDSTEDT FØLGENDE FORORDNING:

Artikel 1

Formålet med denne forordning er at:

— fastsætte foranstaltninger, der gør det muligt for skibe, der fører et tredjelands flag, og som anløber en medlemsstats havn eller offshore-terminal, at vise, at de overholder bestemmelserne i artikel 5 i forordning (EF) nr. 782/2003

— fastsætte procedurer for havnestatskontrol inden for Fællesskabet, og

— ændre henvisningerne til AFS-overensstemmelseserklæringen i forordning (EF) nr. 782/2003 og bilag I til denne forordning.

Artikel 2

1. De skibe, der henvises til i artikel 3, stk. 1, litra c), i forordning (EF) nr. 782/2003 skal vise, at de overholder bestemmelserne i artikel 5 i forordningen i overensstemmelse med stk. 2, 3 og 4 i denne artikel.

2. I løbet af overgangsperioden viser skibe, der fører flag fra et land, der er part i AFS-konventionen, at de overholder bestemmelserne i artikel 5 i forordning (EF) nr. 782/2003 ved en overensstemmelseserklæring i overensstemmelse med punkt 5.4.1 i retningslinjerne for syn og certificering af antibegroningssystemer på skibe, der er vedføjet MEPC-resolution 102(48) fra den Internationale Søfartsorganisations havmiljøbeskyttelsesudvalg (MEPC).

3. Når AFS-konventionen træder i kraft, viser skibe, der fører flag fra et land, der er part i AFS-konventionen, at de overholder bestemmelserne i artikel 5 i forordning (EF) nr. 782/2003 ved et internationalt certifikat for antibegroningssystem i overensstemmelse med bilag 4 i AFS-konventionen.

4. Skibe, der fører flag fra et land, der ikke er part i AFS-konventionen, viser, at de overholder bestemmelserne i artikel 5 i forordning (EF) nr. 782/2003 ved en overensstemmelseserklæring udstedt af flagstatens myndighed ved anvendelse af bestemmelserne i artikel 10 i AFS-konventionen, sammenholdt med bilag 4 hertil og retningslinjerne for syn og certificering af antibegroningssystemer på skibe, der er vedføjet MEPC-resolution 102(48). Med henblik på dette stykke betragtes henvisningerne i nævnte artikel, bilag og retningslinjer til certifikatet for antibegroningssystemer som henvisninger til overensstemmelseserklæringen.

Artikel 3

1. I løbet af overgangsperioden anvender medlemsstaterne kontrolbestemmelser, der svarer til dem, der er fastlagt i Rådets direktiv 95/21/EF (3) for skibe, der er omfattet af forordning (EF) nr. 782/2003 i overensstemmelse med stk. 2 og 3 i denne artikel.

2. Hvad angår inspektion og påvisning af overtrædelser, og uden at dette berører artikel 2 i denne forordning, anvender medlemsstaterne bestemmelserne i AFS-konventionens artikel 11 og lader sig vejlede af retningslinjerne for syn og certificering af antibegroningssystemer på skibe, der er vedføjet MEPC-resolution 105(49).

3. Stk. 1 anvendes på de skibe, der er omhandlet i artikel 3, stk. 1, litra c), i forordning (EF) 782/2003 fra den 1. januar 2008.

Artikel 4

Ved opfyldelsen af deres forpligtelser i henhold til artikel 6 og 7 i forordning (EF) nr. 782/2003 lader medlemsstaterne sig vejlede af retningslinjerne for kortvarig stikprøvekontrol af antibegroningssystemer på skibe, der er vedføjet MEPC-resolution 104(49).

Artikel 5

I forordning (EF) nr. 782/2003 foretages følgende ændringer:

1) Artikel 2, nr. 9), affattes således: »9) »AFS-overensstemmelseserklæring«: en erklæring om overensstemmelse med bilag 1 til AFS-konventionen, som er udstedt af en godkendt organisation på vegne af en medlemsstats myndighed.«

2) Artikel 6, stk. 2, litra b), affattes således: »b) Indtil et år efter datoen, der henvises til i litra a), anerkender medlemsstaterne enhver AFS-overensstemmelseserklæring.«

3) I bilag I, punkt 1.4 erstattes henvisningen til MEPC-resolution 101(48) af en henvisning til MEPC-resolution 102(48).

Artikel 6

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, 13. juni 2008. På Kommissionens vegne Antonio TAJANI Næstformand

(1) EUT L 115 af 9.5.2003, s. 1.

(2) EFT L 324 af 29.11.2002, s. 1. Senest ændret ved Kommissionens forordning (EF) nr. 93/2007 (EUT L 22 af 31.1.2007, s. 12).

(3) EFT L 157 af 7.7.1995, s. 1.